Kaha tumelo e thehiloe holim’a bopaki, e le hore motho a be le eona, u lokela hore a qale pele a be le ‘tsebo e nepahetseng ea ’nete.’ (1 Tim. 2:4) Empa ho ba le tsebo feela ha hoa lekana. Moapostola Pauluse o ile a re: “Ka pelo motho o bontša tumelo.” (Bar. 10:​10) Motho ha a lokela ho lumela feela hore lintho tseo a ithutang tsona ke ’nete empa o lokela ho li nka e le tsa bohlokoa. Ke ka ho etsa joalo feela a ka bontšang tumelo ’me a phela ka tsela e khahlisang Molimo. (Jak. 2:​20) Motho e mong a ka ’na a hana ho lumela lintho tseo a ntseng a ithuta tsona hobane a sa batle ho tlohela lintho tseo a li lumelang kapa hobane a batla ho phela ka tsela eo a e ratang. (2 Pet. 3:​3, 4; Juda 18) Ke ka lebaka leo, e seng batho bohle ba ileng ba bona mehlolo ea mehleng ea ha ho ne ho ngoloa Bibele ba ileng ba e lumela. (Num. 14:​11; Joh. 12:​37) Ke batho ba ratang ’nete feela bao moea o halalelang o ba thusang hore ba be le tumelo.​—Bagal. 5:​22; 2 Bathes. 2:​10, 11.